## 03.18 Το τέλος της Επανάστασης και η ελληνική ανεξαρτησία

**Ποια ήταν η κατάσταση στην επαναστατημένη Ελλάδα το 1827 ;**

Το 1827 η επαναστατημένη Ελλάδα δε βρισκόταν σε καλή κατάσταση καθώς :

* Η Ακρόπολη (Μάιος 1827) και μετά από αυτήν και όλη η Στερεά Ελλάδα ήταν στα χέρια των Τούρκων.
* Στην Ηλεία παρέλυσε κάθε αντίσταση.
* Η Μεσσηνία ερημώθηκε.
* Η Τριπολιτσά καταστράφηκε.

**Ποιος ήταν ο στόχος των Ελλήνων το 1828 ;**

Μετά τη **ναυμαχία του Ναυαρίνου** οι Έλληνες καταλάβαιναν πως **παρ' όλο που η Επανάσταση κινδύνευε να σβήσει, η απελευθέρωση δε θα αργούσε**, καθώς το ενδιαφέρον των ξένων δυνάμεων παρέμενε ζωντανό.

**Στόχος των Ελλήνων τώρα ήταν να απελευθερώσουν όσες το δυνατόν περισσότερες περιοχές, έτσι ώστε στις διαπραγματεύσεις που θα γίνονταν να μπορέσουν να διεκδικήσουν περισσότερα εδάφη**.

**Ποιες ήταν οι στρατιωτικές ενέργειες το 1828 ;**

* Ο **Κάρολος Φαβιέρος** με τακτικό στρατό αποβιβάστηκε στη Χίο.
* Δυνάμωσε η επαναστατική δραστηριότητα στην Κρήτη.
* Πόλεις και χωριά της Στερεάς Ελλάδας, όπως η Θήβα, η Λιβαδιά, η Άμφισσα, το Καρπενήσι ακόμη και το ίδιο το Μεσολόγγι, απελευθερώθηκαν από τον **Δημήτριο Υψηλάντη**, τον **Κίτσο Τζαβέλα** και άλλους οπλαρχηγούς.

**Ποιες κινήσεις έγιναν για να διευρυνθούν τα σύνορα του κράτους που θα δημιουργούνταν ;**

* Οι Έλληνες επιτέθηκαν στους Τούρκους σ' όλη τη Στερεά Ελλάδα.
* Ο Καποδίστριας προσπάθησε να μη δυσαρεστήσει τις Μεγάλες Δυνάμεις.
* Καθώς αναμένονταν Γάλλοι στρατιώτες για να εκδιώξουν τον Ιμπραήμ, ο Καποδίστριας έστειλε πολεμικά πλοία στον Αμβρακικό κόλπο, ώστε κι αυτή η περιοχή να ενταχθεί στο ελληνικό κράτος.

**Ποια ήταν η στάση των Τούρκων ;**

* Οι Τούρκοι κρατούσαν **αδιάλλακτη στάση** και ήταν **αντίθετοι σε κάθε σκέψη για αυτονομία ή ανεξαρτησία της Ελλάδας**.
* Μετά την **ήττα** τους όμως στον **Ρωσοτουρκικό Πόλεμο** του 1828-1829 αναγκάστηκαν να δεχτούν την έναρξη διαπραγματεύσεων.
* Από την άλλη πλευρά οι Άγγλοι και οι Γάλλοι, για να περιορίσουν τις επιδιώξεις της Ρωσίας και την αυξημένη επιρροή της στους επαναστατημένους Έλληνες, πρότειναν, αντί για αυτονομία, την ανεξαρτησία της Ελλάδας.

**Η Ελλάδα ανεξάρτητο ελληνικό κράτος**

Στις **3 Φεβρουαρίου του 1830** υπογράφτηκε στο Λονδίνο από τις τρεις Μεγάλες Δυνάμεις **η ανεξαρτησία της Ελλάδας**.

Τα σύνορά της ορίστηκαν στη **γραμμή Αχελώου - Σπερχείου ποταμού**.

Δυο χρόνια αργότερα, το 1832, τα σύνορα του ελληνικού κράτους διευρύνθηκαν στη **γραμμή Αμβρακικού κόλπου – Παγασητικού κόλπου**.

Τα νέα σύνορα αναγνωρίστηκαν και από την Υψηλή Πύλη.

Χρειάστηκε να περάσουν δέκα χρόνια συγκρούσεων, για να δημιουργηθεί το ανεξάρτητο ελληνικό κράτος και να αναγνωριστεί από τις Μεγάλες Δυνάμεις της εποχής.

|  |
| --- |
| ***Οι πηγές αφηγούνται...***  **1. Ο χαρακτήρας της Επανάστασης**  «Η επανάστασις η εδική μας δεν ομοιάζει με καμμιάν απ' όσαις γίνονται την σήμερον εις την Ευρώπην. Της Ευρώπης αι επαναστάσεις εναντίον των διοικήσεών των είναι εμφύλιος πόλεμος. Ο εδικός μας πόλεμος ήτον ο πλέον δίκαιος, ήτον έθνος με άλλο έθνος. Ούτε ο Σουλτάνος ηθέλησε ποτέ να θεωρήση τον ελληνικόν λαόν ως λαόν, αλλ' ως σκλάβους».  **Κολοκοτρώνη Απομνημονεύματα, Καταγραφή Γ. Τερτσέτη, επιμέλεια Τάσος Βουρνάς, Αθήνα 1983, σ. 178.**  **2. Η πατρίδα**  «Αφού τελείωσε ο ζωγράφος από τα κάδρα, έστρωσα ένα μέρος του περιβολιού μου με άσπρα και μαύρα πετραδάκια της θάλασσας. Ζωγράφισα πρώτα έναν κύκλο τριγυρισμένο από λόγχες. Αυτός ο κύκλος ήταν η πατρίδα, που ήταν τριγυρισμένη με τις λόγχες της τυραννίας τόσους αιώνες. Πιο κάτω ζωγράφισα ένα σκυλί. Είναι ο πιστός ο Έλληνας που προστάτευε την ελευθερία της πατρίδας του τόσους αιώνες νηστικός και γυμνός στα χάνια, όπως εκείνο το καλό σκυλί που φυλάει τα πρόβατα από το λύκο. Πιο κάτω είναι δύο τραγόπουλα και πολεμούν. Έτσι έμαθαν να πολεμούν και οι Έλληνες για να ελευθερώσουν την πατρίδα τους. Πιο κάτω είναι μία ελαφίνα και βυζαίνει το ελαφάκι της. Όταν έχουμε ομόνοια, έτσι μας βυζαίνει κι εμάς η πατρίδα μας».  **Μακρυγιάννη, Απομνημονεύματα, σσ. 411-412. (Απόδοση στα νέα ελληνικά)** |

|  |
| --- |
| ***Ματιά στο παρελθόν***  **Επαναστάσεις στην Ευρώπη**  Το 1830 ήταν μια χρονιά σημαντικών εξελίξεων, όχι μόνο σε ελληνικό αλλά και σε ευρωπαϊκό επίπεδο. Τον Ιούλιο στη Γαλλία ο λαός ξεσηκώθηκε λόγω της βαθύτατης οικονομικής, κοινωνικής και πολιτικής κρίσης. Οι μνήμες της Γαλλικής Επανάστασης του 1789 ξύπνησαν και οδήγησαν σε καθεστωτική αλλαγή και σε δημοκρατικές μεταρρυθμίσεις. Ο απόηχος της επανάστασης στο Παρίσι έφτασε σε πολλά σημεία της Ευρώπης. Την ίδια χρονιά η Σερβία κέρδισε την αυτονομία της. |

|  |
| --- |
| ***Ερωτήματα***   * Ποιες ήταν οι περιοχές που συμπεριλαμβάνονταν στο πρώτο ανεξάρτητο ελληνικό κράτος; Θα σας βοηθήσει και ο χάρτης. * Ποιος ήταν ο χαρακτήρας της ελληνικής Επανάστασης σύμφωνα με τον Κολοκοτρώνη; (Πηγή 1) |

***Γλωσσάρι***

**Αδιάλλακτος:** Ανένδοτος, άκαμπτος, αυτός που αρνείται κάθε συμβιβασμό.

**Αυτονομία:** Η διακυβέρνηση μιας χώρας ή μιας περιοχής με δικούς της νόμους, χωρίς ξένες επιρροές και επεμβάσεις. Η αυτονομία συνήθως συνδέεται με οικονομικά ανταλλάγματα.

**Αυτόνομο κράτος:** Αυτοδιοικούμενο και αυτοτελές, αλλά εξαρτώμενο σε κάποιο βαθμό από άλλο κράτος.

**Ανεξάρτητο κράτος:** Ελεύθερο, που δεν εξαρτάται από κανέναν.